אלפרד פניוורת'

| --- | --- |

אלפרד פניוורת', כפי שהופיע על עטיפת חוברת Batman #686 מאפריל 2009, אמנות מאת אלכס רוס.
 סוג:  דמות משנה
 הוצאה לאור:  DC קומיקס
 הופעה ראשונה:  גרסת תור הזהב (ארץ-2): Batman #16 (מאי 1943) גרסת תור הכסף (ארץ-1): Batman #92 (יוני 1955) לאחר המשבר: Batman #401 (נובמבר 1986) לאחר פלאשפוינט: Detective Comics Vol.2 #1 (נובמבר 2011)
 הופעה אחרונה:  תור הזהב (ארץ-2): Infinite Crisis #3 לאחר פלאשפוינט: Batman vs. Robin #3 (ינואר 2023)
 יוצרים:  בוב קיין, ביל פינגר (כותבים)  ג'רי רובינסון (מאייר)
 גילום הדמות:  אלן נפייר, מייקל קיין, ג'רמי איירונס, דאגלס הודג', Jack Bannon, מייקל גוף, שון פרטווי, William Austin, איאן אברקרומבי, אנדי סירקיס 
 מידע
 שם אמיתי:  אלפרד תדאוס קריין פניוורת'
 כינויים:  אלפרד ביגל
 סטטוס:  לא פעיל
 מקום לידה:  אנגליה 
 גזע:  אדם
 מין:  זכר
 מקצוע:  משרת אישי, חובש צבאי בעברו
 מומחיות:  רפואת שדה ועזרה ראשונה, תפעול מערת העטלף, אחזקת אחוזת ויין
 כוחות:  ללא כוחות-על
 חבר בקבוצה:  משפחת העטלף
 חבר לשעבר בקבוצה:  אאוטסיידרס
 אזרחות:  בריטית ואמריקאית
 סיבת המוות:  נהרג בידי ביין
 דמויות קשורות
 משפחה:  ג'רוויס פניוורת' (אב, מת) וילפרד פניוורת' (אח) דפני פניוורת' (אחיינית) ברוס ויין (בן חסות)
 חברים:  דיק גרייסון, ברברה גורדון (באטגירל), טים דרייק, דמיאן ויין, ג'ייסון טוד (הברדס האדום) ושאר חברי משפחת העטלף
 אויבים:  הג'וקר 
 
אלפרד פניוורת' (באנגלית: Alfred Pennyworth) הוא דמות משנה בדיונית המופיעה בחוברות הקומיקס באטמן ביקום DC של DC קומיקס. הדמות הופיעה לראשונה בחוברת Batman #16 מאפריל-מאי 1943 ונוצרה בידי הכותבים בוב קיין וביל פינגר והמאייר ג'רי רובינסון
אלפרד הוא משרתו האישי והנאמן של משפחת העטלף, ובעיקר של ברוס ויין, המולטי-מיליונר שנלחם ברשע בסתר כבאטמן. הוא משמש כעוזרו האישי, איש סוד, חבר ודמות אב. בעיבודים המודרניים לסיפורי הקומיקס, אלפרד משמש כאפוטרופוס חוקי של ברוס לאחר מות הוריו. דמותו משמשת גם כאתנחתא קומית, והיא מתאפיינת באמצעות הומור בריטי סרקסטי וגישה צינית - דבר שמוסיף הומור לדיאלוג בינו לבין באטמן. תיאורה הראשוני של הדמות הייתה כשל אדם עב כרס אשר מקפיד על טיפוחו, אולם בסרטוני הטלוויזיה הקצרים שנעשו על באטמן משנת 1943, השחקן ויליאם אוסטין היה רזה במראהו ובעל שפם - תיאור אותו רצו לשוות עורכי DC קומיקס לדמותו בקומיקס.
לפני המשבר בעולמות האינסופיים של שנת 1985, אלפרד פניוורת' תואר כסוכן ריגול ושחקן לשעבר, אשר ממלא את רצונו של אביו המנוח להמשיך ולשרת את בני משפחת ויין. הוא הציג את עצמו בפני ברוס ויין ודיק גרייסון והתעקש על כך שיהפוך למשרתם. בהמשכיות לאחר המשבר, אלפרד נכח בחייו של ברוס ויין מאז שחר ילדותו, ואף עוזר לו בחייו כלוחם בפשע. בעברו היה חובש בצבא הבריטי והוא מרבה לטפל בפציעותיו של באטמן (מחבישות פשוטות ולעיתים אף לניתוחי שדה מורכבים, כגון שליפת קליעים) ולדאוג לשלומו.
אלפרד פניוורת' הוא דמות חיונית במיתוס של באטמן, וככזה הוא מופיע ברוב העיבודים הקולנועיים של הדמות. את דמותו גילמו במרוצת השנים שחקנים כויליאם אוסטין, אלן נפייר ("באטמן, סדרת הטלוויזיה"), מייקל גוף ("באטמן", "באטמן חוזר", "באטמן לנצח", ו"באטמן ורובין" - בו מגלים אודות אחייניתו בגילומה של אלישה סילברסטון), אפרם זימבליסט הבן ("באטמן: איש העטלף"), מייקל קיין ("באטמן מתחיל", "האביר האפל" ו"עלייתו של האביר האפל"), ולאחרונה גם שון פרטווי (סדרת הטלוויזיה "גותהאם") וג'רמי איירונס ("באטמן נגד סופרמן: שחר הצדק", "ליגת הצדק"). גרסה צעירה של אלפרד לפני שהפך למשרתם של משפחת וויין גולמה על ידי ג'ק בנון בסדרת הטלוויזיה "פניוורת'". את דמותו בסרט "באטמן" מגלם השחקן אנדי סירקיס.